Rookverbod: ‘Laat rokers toe om self te kies’ – BatsaArgieffoto (Foto: Alexas_Fotos, Pixabay) British American Tobacco South Africa (Batsa) voer in sy finale betooghoofde aan dat die besluit of dit wys is om tydens die Covid-19-pandemie te rook, by die roker moet lê en nié die regering nie. Terwyl Fair-Trade Independent Tobacco Association (Fita) vroeër die verbod op tabakprodukte se rasionaliteit in die Noord-Gautengse hooggeregshof betwis het, beplan Batsa nou om die grondwetlikheid van die verbod in twyfel te trek. Batsa voer aan dat regulasie 45, wat ingevolge die Wet op Rampbestuur die verkoop en koop van tabakprodukte verbied, die grondwetlike regte van alle belanghebbendes in die tabakbedryf skend. Volgens Batsa maak die verbod inbraak op grondwetlike regte deur Suid-Afrikaners se reg op waardigheid te ondermyn. Batsa voer aan dat selfoutonomie en die reg om onafhanklike besluite te neem, inherent is aan dié reg. Die land se grootste sigaretvervaardiger voer aan dat rokers in die lig van die Covid-19-pandemie die reg het om self te kan besluit of hulle wil rook of nie. “Hierdie saak gaan nie oor die vraag of dit verstandig is dat volwassenes tydens die pandemie rook nie. Dit gaan oor wie die besluit moet neem of dit verstandig is dat volwassenes tydens die pandemie rook: die regering of die rokers self?” Die saak sal Woensdag en Donderdag in die hof aangehoor word. Maroela Media het vroeër berig die Noord-Gautengse hooggeregshof het Vrydag Fita se aansoek om verlof tot appèl van die hand gewys. Fita se appèlaansoek is net soos sy aansoek om die regering se verbod op die verkoop van tabakprodukte ter syde te laat stel, met koste van die hand gewys.